Olih:
Ni Madé Ari Dwijayanthi
Setata marasa kuangan
tekéning apa ané gelahang, ngranayang i raga sing suud-suud natakang lima. Suba
ngelah kéné, makita ngelah kéto, ento makrana i raga setata nunas, natakang
lima, ngaptiang apang sida bakatang ané kakitanin.
Yén di pempatan jalané
i raga sesai nepukin anak natakang lima ngidih-idih, gobanné dekil, komel,
kukuné badeng-badeng, awakné berag téngrés ento adané anak gegéndong. Anaké ené
minabang tiwas nékték, tusing ngidang nyakan sawiréh tusing ngelah ané kal
jakan. Budi ngalih gaé, gaéné tusing sida mupu, ngarap karang cara nglawar
capung, lebihan béa tekén asilné. Ento makada ada lantas kenéh ngidih-idih. Yén
kéné asané aluhan maan asil, krana pragat natakang lima, nyageran kritisan uli
anak olas.
Nanging yén ada lantas
anak sugih mapi tiwas, terus-terusan 'ngidih-ngidih'. Tusing marasa cukup tekén
ané gelahang ento awanan pesu rerikrikané apang tetep sinah tiwas, sebengé
kasaruang. Ngengkebang déwék uli sebeng, disubané kéné nak saru ané tiwas ajak
ané sedeng pantes tulungin.
Mula cara
undag-undagan, yén ada anak ngidih pasti ada anak ané ngemaang. Ené ngemaang
selah anaké malaksana luung, mayah karmané i malu. Ngemaang ngidih tekéning
anak ané seken-seken sing ngelah ento nyalanang keneh i raga matetulung. Ngedum
ané gelahang i raga, krana ané kagelahang jani sayuwakti masih kapolihang
saking ngidih 'nunas ica' ring Betarané. Cara ada ané ngemaang galah, sesulur,
lan tandang yén i raga suba kukuh lakar ngemaang ngidih. Ento makrana, anak
ngidih tusing dadi pasahang ajak anak ané ngemaang. Krana makadadua ento saling
mapaiketan.
Sayuwakti yéning ada
anak ngidih-idih matagenan utawi éling tekén awakné idih-idih. Ento adané anak
ané nyajerang katuyuhan uli anak lén, ngulurin keneh mayusné. Krana malunan
pesu mayusné tekén lakar majumu ngalih gaé utawi magaé. Ngidih-idih ané kéné
ané tusing antes kalaksanayang, krana lakar ngurukang déwék ngancan mayus.
Kéwala ada masih anak
ané ngidih-idih sangkaning muruk malajah ngandapang raga apang bisa ngrasayang
lek. Lek kapucingin, lek tekén déwék padidi, tur lek tekén sabilang anak ané
nepukin. Biasané ané ngidih-idih buka kéné tuah anggona nyambung uripné, boya
ja anggona ngalih kasugihan. Kéwala ada anak ané kéweh sajan orahin ngidih.
Sabilang baanga apa-apa setata itunganga tur dot lakar ngwales. Anak kéné koné
masih madan pripit. Kéwala pripitné boya ja pripit ané tusing ngemaang arta
brana, nanging anaké ento kaorahang mripitang karma melah.
I raga ajak makejang
sujatiné tusing taén lek ngidih-idih utawi nunas. Utaminé nunas karahayuan
majeng ring Sanghyang Widhi Wasa. Apaké ngidih-idih buka kéné pelih? Koné, i
raga nunas krana i raga uning ring kawisésan Ida. Yén sing koné i raga nunas,
nyapa kadi aku koné adané. Kéwala men lebihan nunas, sesai nunas, nunas
magenepan ané boya-boya, loba i raga kaucap. Dadiné ngidih ento ada ané beneh,
ada ané pelih. Beneh pelihé tuah i raga ané ngrasayang, tuah i raga ané nawang.
ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn